Ο Φιλελεύθερος (εφημερίδα)

Ο Φιλελεύθερος είναι παγκύπρια «Ημερήσια εφημερίδα στην υπηρεσία του κυπριακού λαού», όπως λέει και το μότο της, με έδρα τη Λευκωσία. Εκδίδεται συνεχώς από τις 7 Δεκεμβρίου 1955 και θεωρείται η αρχαιότερη αδιαλείπτως εκδιδόμενη καθημερινή εφημερίδα στην Κύπρο. Ιδρυτής της ήταν ο Νίκος Χρ. Παττίχης. Η εφημερίδα εκτυπώνεται στο τυπογραφείο Proteas Press και κυκλοφορεί στην Κύπρο, στην Ελλάδα και σε χώρες με κυπριακές παροικίες.

Τον Ιούνιο του 2025 ο επιχειρηματίας Κώστας Κλεάνθους εντάχθηκε στον Οργανισμό ως στρατηγικός επενδυτής. Ανώτατος Εκτελεστικός Διευθυντής (CEO) του Οργανισμού ανέλαβε ο Τάσος Σ. Αναστασίου. Διαθέτει σημαντική εμπειρία στην εταιρική διακυβέρνηση, έχοντας διατελέσει εκτελεστικός σύμβουλος σε εισηγμένες δημόσιες εταιρείες και άλλους οργανισμούς. Σήμερα είναι Πρόεδρος του Συμβουλίου του Πανεπιστημίου Κύπρου.

 Ιστορία 
Ο ιδρυτής της εφημερίδας, Νίκος Χρ. Παττίχης (1908–1974), γεννήθηκε στη Λάρνακα και σπούδασε στη Νομική Σχολή του Πανεπιστημίου Αθηνών. Παρά τις σπουδές του στη νομική στράφηκε στη δημοσιογραφία. Στη δεκαετία του 1930 εξέδωσε τις εφημερίδες Ημερήσια Νέα, Καθημερινά Φύλλα, Ημερήσιος Τηλέγραφος και την απογευματινή εφημερίδα Εσπερινή (1937–1951).

Το 1954 άρχισε τη διαδικασία ίδρυσης καθημερινής πρωινής εφημερίδας, η οποία κυκλοφόρησε τελικά το 1955, κατά την περίοδο του απελευθερωτικού αγώνα της ΕΟΚΑ. Η έκδοση λειτουργούσε υπό βρετανική λογοκρισία, ενώ το πρώτο φύλλο προκάλεσε ενδιαφέρον λόγω ανταπόκρισης του Reuters σχετικά με το κυπριακό ζήτημα.

Κατά τις δεκαετίες που ακολούθησαν, ο «Φιλελεύθερος» διαδραμάτισε σημαντικό ρόλο στις πολιτικές και κοινωνικές εξελίξεις στην Κύπρο. Από τη δεκαετία του 1960 αποτέλεσε μία από τις βασικές πηγές ενημέρωσης του νησιού, με έμφαση στην πολιτική και οικονομική ειδησεογραφία.

Κύριοι συνεργάτες του Παττίχη ήταν ο Μιχαλάκης Χατζηευθυμίου (οικονομική διαχείριση) και ο Φιφής Ιωάννου (αρχισυνταξία). Από το 1965 και για πολλά χρόνια αρχισυντάκτης διετέλεσε ο Χριστάκης Κατσαμπάς. Η εφημερίδα διατήρησε ανεξάρτητη πολιτική γραμμή, παρά το γεγονός ότι αρκετά στελέχη της προέρχονταν από τον χώρο της Αριστεράς.

Μετά τον θάνατο του Παττίχη το 1974, τη διεύθυνση ανέλαβε ο γιος του, Χριστόφορος Ν. Παττίχης (1933–1995).

Στη δεκαετία του 1980 η εφημερίδα εισήγαγε πρώτη στην Κύπρο σύγχρονες μεθόδους φωτοστοιχειοθεσίας και αργότερα ολοκληρωμένα συστήματα ηλεκτρονικής σελιδοποίησης. Η μετάβαση στην εκτύπωση όφσετ ολοκληρώθηκε στα μέσα της δεκαετίας.

Από το 1987 εντάχθηκαν στον Οργανισμό ο Νίκος Χρ. Παττίχης και η Μυρτώ Μαρκίδου, εγγονοί του ιδρυτή. Με τη δραστηριοποίησή τους ο Οργανισμός επεκτάθηκε σε ραδιοφωνικά μέσα, περιοδικά και ψηφιακό περιεχόμενο.

Ο Οργανισμός περιλαμβάνει τμήματα έντυπων εκδόσεων, ψηφιακής παραγωγής, ραδιοφωνικού περιεχομένου και εμπορικών υπηρεσιών. Παράλληλα λειτούργησε το σύγχρονο τυπογραφείο Proteas Press και επεκτάθηκαν δραστηριότητες, όπως το πρακτορείο διανομής Τύπου Κρόνος.

Τον Ιούνιο του 2025 ο επιχειρηματίας Κώστας Κλεάνθους εντάχθηκε στον Οργανισμό ως στρατηγικός επενδυτής, με στόχο –σύμφωνα με δημόσιες δηλώσεις του– την ενίσχυση της ανεξαρτησίας και της αξιοπιστίας της εφημερίδας. Την ίδια χρονιά ξεκίνησαν νέα σχέδια ανάπτυξης, κατά τη συμπλήρωση 70 χρόνων λειτουργίας του εντύπου.

 Σύγχρονη δραστηριότητα 
Το 2025 ο Οργανισμός εκδίδει:

την καθημερινή εφημερίδα Ο Φιλελεύθερος,

οκτώ περιοδικά: Down Town, TV Μανία, Όμικρον, Συνθέσεις, Taste, Χρυσές Συνταγές, Insider και Forbes Κύπρου,

τρεις ραδιοφωνικούς σταθμούς: Sfera Radio 96.8, Kiss FM 89.0, Active Radio 107.4/102.5.

Διαχειρίζεται επίσης ψηφιακές πύλες, με σημαντικότερη το Philenews.com, ένα από τα δημοφιλέστερα ειδησεογραφικά portals της Κύπρου βάσει μετρήσεων της Google Analytics και SimilarWeb. Το περιεχόμενό του ενημερώνεται σε πραγματικό χρόνο και περιλαμβάνει ειδήσεις, αναλύσεις, οικονομικά στοιχεία, διεθνή θέματα και lifestyle.

 Κριτική και αναγνωσιμότητα 
Ο «Φιλελεύθερος» κατατάσσεται μεταξύ των πλέον αναγνωσμένων ημερήσιων εφημερίδων στην Κύπρο.

 Παραπομπές 

(1) Χρυσάνθου, Χρ. (2025). 70 χρόνια Ο Φιλελεύθερος. Λευκωσία, σελ. 8–13.

(2) Google Analytics & SimilarWeb: στατιστικά επισκεψιμότητας του Philenews.com.

(3) Eurotopics: «Phileleftheros»· CyprusBestCompanies: «Phileleftheros News».

(4) GNORA Communication Consultants: mediaGnosis report (October–December 2024).

 Εξωτερικοί σύνδεσμοι 
 Ιστοσελίδα της εφημερίδας

Κατηγορία:Εφημερίδες με τόπο έκδοσης την Κύπρο στην ελληνική γλώσσα
Κατηγορία:Εφημερίδες με τόπο έκδοσης την Κύπρο